अब यहां कोई भी ट्रेन नहीं रुकेगी; CBI ने जरूरी दस्तावेज भी जब्त किए
Odisha Train Accident Update; जांच एजेंसी ने बाहानगा स्टेशन को सील कर दिया है। अब आगामी आदेश तक स्टेशन में मालगाड़ी सहित कोई भी ट्रेन नहीं रुकेगी।
ओडिशा रेल हादसे की जांच में CBI जुटी हुई है। जांच एजेंसी ने बहनगा स्टेशन को सील कर दिया है। अगले आदेश तक इस स्टेशन पर कोई भी पैसेंजर ट्रेन या मालगाड़ी नहीं रुकेगी। हर दिन यहां से करीब 170 ट्रेन गुजरती हैं। हादसे के बाद 7 ट्रेन रुक रही थीं। यह जानकारी न्यूज एजेंसी ANI ने रेलवे अधिकारी आदित्य कुमार चौधरी के हवाले से दी है।
रेलवे अधिकारी चौधरी ने बताया कि CBI ने जांच के दौरान स्टेशन में मौजूद सभी दस्तावेज चेक किए। लॉग बुक, रिले पैनल और इलेक्ट्रॉनिक डिवाइस जब्त कर ली है।
बता दें कि 2 जून को ओडिशा के बालासोर में दो सुपरफास्ट एक्सप्रेस और एक मालगाड़ी की टक्कर हुई, जिसमें 288 लोगों की मौत हो गई थी। हादसे में 1208 लोग घायल हुए थे।
दुर्घटनास्थल पर भी CBI ने जांच की
रेलवे अधिकारी ने बताया कि CBI की दो सदस्यीय टीम शुक्रवार को दुर्घटनास्थल पहुंची थी। एजेंसी ने यहां कई जगहों से कुछ जरूरी सबूत इकट्ठा किए। इसके बाद करीब 2 घंटे तक पैनल और रिले रूम की जांच की। टीम ने दोनों रूम और डेटा लॉकर को सील कर दिया। माना जा रहा है कि CBI को हादसे से जुड़े कुछ अहम सबूत मिल सकते हैं।
एक ट्रेन मालगाड़ी से टकराई, सामने से आई दुरंतो इसकी बोगियों से भिड़ी
2 जून की रात करीब 10 बजे मीडिया रिपोर्ट्स में आया कि दो यात्री गाड़ियां और एक मालगाड़ी टकरा गई हैं। शुरुआत में 30 लोगों के मारे जाने की जानकारी थी, लेकिन देर रात यह आंकड़ा 200 के पार पहुंच गया। इसके अगले दिन 3 जून को दोपहर 2 बजे तक मरने वालों का आंकड़ा 288 पहुंच चुका था।
रेलवे अधिकारियों ने बताया कि बहनगा बाजार स्टेशन की आउटर लाइन पर एक मालगाड़ी खड़ी थी। हावड़ा से चेन्नई जा रही कोरोमंडल एक्सप्रेस लूप लाइन पर चली गई और वहां खड़ी मालगाड़ी से टकरा गई। एक्सप्रेस का इंजन मालगाड़ी पर चढ़ गया और बोगियां तीसरे ट्रैक पर जा गिरीं। कुछ देर बाद तीसरे ट्रैक पर आ रही हावड़ा-बेंगलुरु दुरंतो एक्सप्रेस ने कोरोमंडल एक्सप्रेस की बोगियों को टक्कर मार दी।
हादसे के 48 घंटे बाद झाड़ियों में बेहोश मिला युवक
हादसे के 48 घंटे बाद रविवार रात घटनास्थल से एक यात्री जिंदा मिला। हादसे के वक्त वह बोगी से निकलकर झाड़ियों में गिरकर बेहोश हो गया था। युवक की पहचान असम के रहने वाले डिलाल के रूप में हुई है। उसे तुरंत रेस्क्यू करके इलाज के लिए भेजा दिया गया, जहां उसे होश भी आ गया। घटना में उसका फोन और वॉलेट गायब हो गया।
मामले से जुड़ी दैनिक भास्कर की ये खास खबरें भी पढ़ें...
1. ओडिशा हादसा, 51 घंटे काम करते रहे 2300 कर्मचारी
2 जून की शाम ओडिशा के बालासोर में देश का तीसरा सबसे बड़ा रेल हादसा हुआ। तस्वीरें ऐसी जिन्हें देखकर किसी का भी दिल दहल जाए। किसी का सिर धड़ से अलग तो किसी का कटा हुआ हाथ दूर पड़ा था। रेल की पटरियों पर लाशों का ढेर था। पूरी खबर पढ़ें...
2. हादसे के चश्मदीद बोले- कहीं किसी का हाथ पड़ा था तो कहीं पैर
ओडिशा के बालासोर में शुक्रवार शाम करीब 7 बजे हुआ ट्रेन हादसा इतना भयानक था कि कोरोमंडल एक्सप्रेस ट्रेन के कई कोच तबाह हो गए। एक इंजन तो मालगाड़ी के रैक पर ही चढ़ गया। पूरी खबर पढ़ें...
3. ओडिशा हादसा- TMC ने रेल अफसरों का ऑडियो पोस्ट किया
3 जून शाम 5:53 बजे तृणमूल कांग्रेस के प्रवक्ता कुणाल घोष ने सोशल मीडिया पर एक मिनट 48 सेकेंड का ऑडियो शेयर किया। इसमें दो रेल अधिकारी एक-दूसरे से घटना पर बातचीत कर रहे हैं। इसमें एक साउथ वेस्ट रेलवे के प्रिंसिपल चीफ सेफ्टी ऑफिसर (PCSO) हैं। पूरी खबर पढ़ें...